text: [{"text_idx": "#000003", "text": "Isra\u2019eel Gaazaa keessatti Haleellaa Boombii raawwatte"}, {"text_idx": "#000004", "text": "Haleellaan Isra\u2019eel guyyaa har\u2019aa qilleensa irraan Gaazaa keessatti raawwate kun eega bara 2014 asitti isa hamaa tahuu gabaasni arganne ni mul\u2019isa. Waraanni Isra\u2019eel ibsa baaseen buufataalee garee Hamaas irratti xiyyeefachuun xiyyaarota waraanaatii haleellaa raawwachuu beeksise."}, {"text_idx": "#000005", "text": "Haleellaa kanaan yoo xiqqaate Falasxiinonni afur madaayuun hospitaala Raafaah keessatti kan wal\u2019aanamaa jiran tahuu ejensiin odeeyfannoo Falasxiin gabaase. Gareen Hamaas gama isaatiin, haleellaa Isra\u2019eel kana hordofuun rookkeetaa fi Moortaara 30 ol gara Isra\u2019eel furguugachuu ibse."}, {"text_idx": "#000006", "text": "Isra\u2019eel haleellaa Gaazaa keessatti raawwattu dhiheenya kana kan hammeessite yoo tahu, Jum\u2019aa kaleessaa qofa loltoonni Isra\u2019eel Falasxiinota harka qullaa mormii dhageessisaa turan irratti dhukaasuun nama lama ajjeessuun dhibbaa ol ammoo madeessaniiru."}]